Boer op plaas naby Dendron aangevalArgieffoto: Lorraine Claasen ŉ Sewentigjarige boer van ŉ plaas naby Dendron in Limpopo is steeds in die hospitaal nadat hy gisteraand omstreeks 19:00 in sy huis oorrompel is. ŉ Groep van vermoedelik vier aanvallers het eers twee werkers op die plaas vasgebind en is toe na die plaasopstal waar hulle glo geld en vuurwapens by Basie Nelson geëis het. Ian Cameron, hoof van gemeenskapsveiligheid by AfriForum, het gesê besonderhede oor die aanval is nog vaag, maar ŉ struweling het klaarblyklik tussen Nelson en die aanvallers ontstaan en hy is met ŉ skerp voorwerp in die kop gesteek. Nelson is ernstig beseer en is met ŉ lugambulans na ŉ hospitaal geneem, waar hy steeds behandel word. Kol. Moatshe Ngoepe, polisiewoordvoerder in Limpopo, het gesê die aanvallers het met ŉ verskeidenheid items gevlug. Dit is nog nie bekend of die aanvallers wél wapens gebuit het nie. Hulle is steeds op vrye voet. Ngoepe het gesê die werkers is nie beseer nie. Volgens Cameron help lede van die gemeenskap die polisie soek na die aanvallers.